laion/Wikipedia-Exotic huggingface dataset:
וילקובישק (מחוז משנה)

וילקובישק (בליטאית: Vilkaviškio rajono savivaldybė, ‏האזנה‏Ⓘ‏) הוא אחד מ-60 מחוזות משנה של ליטא. מחוז המשנה נמצא בשטח סובאלקיה ההיסטורית ומבחינה מנהלית הוא מחוז משנה של מחוז מריאמפולה. מחוז-משנה וילקובישק משתרע על פני 1,259 קמ"ר, ואוכלוסייתו מנתה בשנת 2014, למעלה מ-40,000 תושבים. העיר וילקובישק היא העיר הגדולה ביותר במחוז-המשנה, ומשמשת כמרכז המנהלי שלו. מחוז וילקובישק במתכונתו הנוכחית הוקם מחדש בשנת 1950 כיחידה מנהלית מוגדרת במעמד של מחוז-משנה, מאז נעשו שינויים ספורים בגבולותיו והוא השתייך למחוזות שונים. השיוך הנוכחי של מחוז-משנה זה למחוז מריאמפולה וגבולותיו הנוכחיים נקבעו בשנת 1995, עם הקמתו מחדש של מנגנון המנהל של מחוז-המשנה. מספר תושבי מחוז-המשנה וילקובישק נמצא בירידה מתמדת מאז ראשית שנות ה-70 של המאה ה-20: ב-1959 נספרו בו 53,664 איש; ב-1970 נמנו בו 56,013 איש; ב-1979 נמנו בו 53,719 איש; ב-1989 נמנו בו 52,262 איש; ב-2001 נמנו בו 50,242 איש; ב-2005 נמנו בו 48,370 איש; ב-2011 נמנו בו 42,327 איש; ב-2012 נמנו בו 41,833 איש; ב-2013 נמנו בו 41,055 איש; וב-2014 נמנו בו 40,258 איש. במחוז המשנה שלוש ערים: עיר המחוז וילקובישק, וירבאליס (וירבאלן, ורז'בלובה), וקיבארטאי (קיבארט); חמש עיירות: פילווישוק (פילווישקי), וישטיטיס (וישטיניץ), גרזישקיאי, בארטנינקי וקטורוולקיאי; ו-384 כפרים קטנים וחוות. מדיה וקבצים בנושא וילקובישק בוויקישיתוף אתר האינטרנט הרשמי של וילקובישק (בליטאית) וילקובישק, ברשת החברתית פייסבוק וילקובישק, סרטונים בערוץ היוטיוב נתונים על מחוז-המשנה באתר ממשלתי ליטאי (באנגלית)
הנריק אויאמה

הנריק אויאמה (נולד ב-20 במאי 1991; טאלין, ברית המועצות) הוא כדורגלן אסטוני המשחק בפלורה טאלין בעמדת החלוץ. אחיו של הנריק, הינדרק אויאמה הוא גם כדורגלן מקצועי. אויאמה התחיל את הקריירה שלו במחלקת הנוער של פלורה טאלין, ובגיל 16 הגיע לזו של דרבי קאונטי. ביוני 2009 חתם בקבוצה הראשונה ובנובמבר של אותה שנה הושאל לסטאפורד ריינג'רס לחודש אחד. בסיום העונה שוחרר מדרבי וחתם באלמניה אאכן הגרמנית לשנתיים. ב-27 בנובמבר 2010 ערך את הופעת הבכורה שלו. באאכן שיחק בעיקר עבור קבוצת הנוער, בינואר 2011 הושאל לפורטונה סיטארד עד לסיום העונה. בקיץ 2011 שוחרר מאאכן וחתם ברופס הפינית עד לסיום העונה. ב-17 הופעות בליגה, אויאמה כבש רק 2 שערים והוא לא הצליח למנוע מהמועדון לרדת לליגה השנייה. ב-4 בינואר 2012 חתם במאת'רוול עד לסיום העונה. לאחר שבחמשת משחקיו הראשונים כבש 4 שערים, המועדון החליט להחתים את השחקן לשנתיים וחצי ואף העניק לו את תואר "השחקן הצעיר של החודש בליגה הסקוטית". במהלך עונת 2012/2013 בישל 16 שערים וסיים את העונה כמלך הבישולים של הליגה. ב-16 ביוני 2013 חתם בלגיה ורשה הפולנית ל-3 שנים. ב-27 ביולי 2013 ערך את הופעת הבכורה שלו בליגה בניצחון 0–3 נגד פוגון שצ'צ'ין בה אף בישל את אחד השערים. מחזור לאחר מכן כבש את שער הבכורה שלו בליגה נגד פודבסקידזי ביילסקו-ביאלה. באוגוסט 2014 חזר למאת'רוול הפעם כשחקן מושאל לעסקה של חצי שנה. בינואר 2015 הושאל לספרסבורג 08 הנורווגית עד לתום העונה. ב-4 בספטמבר 2015 חתם בסווינדון טאון מהפוטבול ליג הראשונה עד לסיום העונה. ב-7 בינואר 2016 הצטרף לואקר אינסברוק מליגת העל האוסטרית. בקיץ 2016 חתם בגו אהד איגלס העולה החדשה לליגת העל ההולנדית. בינואר 2017 הושאל לדנדי מליגת העל הסקוטית עד לסיום העונה. באוקטובר 2017 חתם בה.נ.ק. גוריצה מהליגה הקרואטית השנייה. בגוריצה, אויאמה כבש 6 שערים ובסיום העונה העפילה הקבוצה לליגת העל הקרואטית. ב-21 ביוני 2018 אויאמה חתם במיידז' לגניצה מליגת העל הפולנית לשנתיים עם אופציה לשנתיים נוספות. ב-8 בפברואר 2020, אויאמה חתם בוידזב לודז'. ב-7 בינואר 2021, אויאמה חתם בפלורה טאלין מליגת העל האסטונית. בצעירותו שיחק בנבחרת הצעירה של אסטוניה. בפברואר 2012 זומן לראשונה לסגל הנבחרת הבוגרת, אך קבוצתו מאת'רוול לא אישרה לו להשתחרר. ב-25 במאי 2012 ערך את הופעת הבכורה שלו בנבחרת במשחק ידידות נגד קרואטיה. ב-30 במאי 2018 אויאמה כבש את שער הבכורה שלו בנבחרת בניצחון 0–2 נגד ליטא. לגיה ורשה ליגת העל הפולנית: 2013/2014 ה.נ.ק. גוריצה הליגה הקרואטית השנייה: 2017/2018 אישיים השחקן הצעיר של החודש בליגה הסקוטית: ינואר 2012 מלך הבישולים בליגה הסקוטית: 2012/2013 מדיה וקבצים בנושא הנריק אויאמה בוויקישיתוף הנריק אויאמה, באתר Transfermarkt הנריק אויאמה, באתר Soccerway הנריק אויאמה, באתר WorldFootball.net הנריק אויאמה, באתר National Football Teams הנריק אויאמה, באתר FootballDatabase.eu
מארט פום

מארט פום (באסטונית: Mart Poom; נולד ב-3 בפברואר 1972) הוא כדורגלן עבר אסטוני ששיחק בעמדת השוער. בשנת 2003 ייצג את אסטוניה ככדורגלן היובל של אופ"א. פום התחיל את הקריירה שלו בקבוצת אריות טאלין. כבר בעונתו הראשונה בבוגרים ערך 20 הופעות וכעבור עונה אחת חתם בספורט טאלין. בשנת 1992 עזב לראשונה את אסטוניה כאשר חתם בקופס הפינית. אחרי חצי עונה חתם בפלורה טאלין, כעבור עונה אחת עבר לויל השווייצרית. בשנת 1994 עבר לפורטסמות', בה רשם רק 4 הופעות במהלך עונת 1994/1995, לכן חזר לפלורה טאלין כשחקן מושאל למשך שנתיים. בקיץ 1997, פום חזר לאנגליה כאשר חתם בדרבי קאונטי. הוא ערך את הופעת הבכורה שלו בפרמייר ליג נגד מנצ'סטר יונייטד באולד טראפורד. עד מהרה הפך לשחקן אהוב בדרבי ובסיום עונת 1999/2000 זכה בתואר שחקן העונה של האוהדים. בתום עונת 2001/2002 ירדה דרבי לפוטבול ליג צ'מפיונשיפ. בקיץ 2002 הושאל לסנדרלנד. למרות שלא רשם דקות משחק במהלך העונה, בקיץ 2003 נרכש על ידי המועדון. ב-20 בספטמבר 2003 הבקיע שער בדקה ה-90 של המשחק שנתן לקבוצתו נקודה במשחק נגד דרבי קאונטי. במהלך העונה הוא סבל מכמה פציעות, אך עד מהרה חזר למקומו כשוער ראשון. בתום עונת 2004/2005 חזר עם סנדרלנד לפרמייר ליג. באוגוסט 2005 הושאל לארסנל ושימש כשוער שלישי. בינואר 2006 חתם רשמית במועדון. בנובמבר 2006 ערך את הופעת הבכורה שלו בארסנל במסגרת גביע הליגה האנגלית נגד אברטון בו ניצחה ארסנל 0-1. את הופעת הבכורה שלו בליגה, הוא ערך נגד פורטסמות'. ב-26 במאי 2007, פום חתם בווטפורד. את העונה הראשונה שלו בווטפורד התחיל כשוער ראשון, אך גילה יכולת רעה ואיבד את מקומו בהרכב. ב-30 באפריל 2009 שוחרר מהמועדון, בהמשך הודיע על פרישה. פום ערך את הופעת הבכורה שלו בנבחרת אסטוניה ב-1992 במשחק ידידות נגד סלובניה. בנובמבר 2003 נבחר על ידי ההתאחדות לכדורגל באסטוניה לייצג את המדינה ככדורגלן היובל של אופ"א. ב-10 ביוני 2009 ערך את הופעתו האחרונה בנבחרת בתיקו 0-0 נגד פורטוגל. סנדרלנד פוטבול ליג צ'מפיונשיפ: 2004/2005 אישיים הכדורגלן האסטוני של השנה: 1993, 1994, 1997, 1998, 2000, 2003 כדורגלן העונה של דרבי קאונטי: 1999/2000 מארט פום, באתר Transfermarkt מארט פום, באתר BDFutbol מארט פום, באתר WorldFootball.net מארט פום, באתר National Football Teams מארט פום, באתר FootballDatabase.eu פרופיל המאמן, באתר Transfermarkt
קלווריה (מחוז משנה)

קלווריה (בליטאית: Kalvarijos savivaldybė, ‏האזנה‏Ⓘ‏) הוא אחד מ-60 מחוזות משנה של ליטא. מחוז המשנה נמצא בשטח סובאלקיה ההיסטורית ומבחינה מנהלית הוא מחוז משנה של מחוז מריאמפולה. מחוז-משנה קלווריה משתרע על פני 1,259 קמ"ר, ואוכלוסייתו מנתה בשנת 2014, 11,635 תושבים. העיירה קלווריה היא הגדולה ביותר במחוז-המשנה, ומשמשת כמרכז המנהלי שלו. מחוז-משנה קלווריה הוקם בשנת 1999 במסגרת רפורמה בחלוקה המנהלית של ליטא שנערכה באותה שנה, והוא מורכב משטחים היסטוריים של מחוזות המשנה מריאמפולה ווילקובישק. מספר תושבי מחוז-המשנה קלווריה נמצא בירידה מתמדת מאז הקמתו: ב-2001 נמנו בו 13,883 איש; ב-2005 נמנו בו 13,492 איש; ב-2011 נמנו בו 12,012 איש; ב-2012 נמנו בו 11,921 איש; ב-2013 נמנו בו 11,777 איש; וב-2014 נמנו בו 11,635 איש. במחוז המשנה עיירה אחת: עיירת המחוז קלווריה, ו-172 כפרים קטנים וחוות. מדיה וקבצים בנושא קלווריה בוויקישיתוף אתר האינטרנט הרשמי של קלווריה (בליטאית) נתונים על מחוז-המשנה באתר ממשלתי ליטאי (באנגלית)
לוציה שפרובה

לוּצִיֶה שָפָרוֹבָה (בצ'כית: Lucie Šafářová, בפי דוברי עברית השתרש שמה כלוסי ספארובה); נולדה ב-4 בפברואר 1987 בברנו, צ'כיה) היא שחקנית טניס מקצוענית מצ'כיה. דורגה בשיאה במקום חמישי בעולם (14 בספטמבר 2015). הישג השיא של שפרובה הגעה למשחק הגמר בטורניר גראנד סלאם, אליפות צרפת הפתוחה (2015), לאחר ניצחון בשלב שמינית הגמר על מריה שראפובה מרוסיה (2 בעולם) ב-2 מערכות 6-7, 4-6. במשחק הגמר היא הפסידה לסרינה ויליאמס מארצות הברית (1 בעולם) ב-3 מערכות, 6-3, 6-7, 6-2. נוסף לכך, היא זכתה בשני טורנירי גראנד סלאם לזוגות נשים בשנת 2015, באליפות אוסטרליה הפתוחה ובאליפות צרפת הפתוחה, עם בת'אני מאטק-סנדס מארצות הברית (6 בעולם בזוגות נשים). לוציה שפרובה נמצאת בזוגיות עם שחקן ההוקי קרח הצ'כי טומאש פלקאנץ. בשנת 2019 לזוג נולדה בת. מדיה וקבצים בנושא לוציה שפרובה בוויקישיתוף אתר האינטרנט הרשמי של לוציה שפרובה לוציה שפרובה, ברשת החברתית אקס (טוויטר) לוציה שפרובה, ברשת החברתית אינסטגרם לוציה שפרובה, באתר olympedia.org לוציה שפרובה, באתר ה-WTA לוציה שפרובה, באתר ה-ITF לוציה שפרובה, באתר גביע הפדרציה Safarova announces the birth of her daughter, Women's Tennis Association (באנגלית) ערך זה הוא קצרמר בנושא טניס. אתם מוזמנים לתרום לוויקיפדיה ולהרחיב אותו.
פרוהמן

פרוהמן הוא שם משפחה. האם התכוונתם ל... גוסטב פרוהמן – מפיק תיאטרון אמריקאי, אחד מ"האחים פרוהמן" דב פרוהמן – פרופסור לפיזיקה שימושית, מנכ"ל אינטל בישראל דניאל פרוהמן – מפיק תיאטרון אמריקאי, אחד מ"האחים פרוהמן" צ'ארלס פרוהמן – מפיק תיאטרון אמריקאי, אחד מ"האחים פרוהמן" פרומן
סטריקלנד

סטריקלנד (באנגלית: Strickland) הוא שם משפחה. האם התכוונתם ל... טד סטריקלנד – פוליטיקאי אמריקאי חבר המפלגה הדמוקרטית, לשעבר מושל מדינת אוהיו שירלי סטריקלנד – אצנית אוסטרלית אגנס סטריקלנד (אנ') – סופרת אנגלית שכתבה ספרים היסטוריים, ביניהם "חיי המלכות של אנגליה" ב-12 כרכים. שונות משפחת סטריקלנד – דמויות בדיוניות בטרילוגיית הסרטים "בחזרה לעתיד"
הרמן ברנשטיין

הרמן ברנשטיין (באנגלית: Herman Bernstein;‏ 21 בספטמבר 1876 – 31 באוגוסט 1935) היה עיתונאי, סופר, משורר ומחזאי, דיפלומט יהודי-אמריקאי, ופעיל ציוני בארצות הברית. נולד למשפחה יהודית דתית בעיירה ולדיסלבוב שבמחוז שאקי בליטא, ובהיותו בן 6 עבר עם משפחתו למוהילב. בשנת 1893 היגר עם משפחתו לארצות הברית, ונאלץ לעבוד בנעוריו בסדנאות היזע בניו יורק כדי לפרנס את משפחתו. בשנת 1901 נישא לסופי פרידמן, ממנה נולדו לו ארבעה ילדים. הוא ייסד בניו-יורק את כתב העת ביידיש Der Tog. משנת 1900 החל לפעול כעיתונאי, ופרסם ידיעות בעיתונים שונים בניו יורק, ובהדרגה, נעשה העורך של מספר עיתונים יומיים, כגון "The New London Day", "The Jewish Tribune" ו- "Jewish Daily Bulletin". נעשה כתב של עיתון הניו יורק טיימס, ולשם כך נסע באופן תדיר לאירופה. בשנת 1915 נסע לסקר את מצב היהודים הנמצאים באזורי הקרבות של מלחמת העולם הראשונה. כמו כן, דיווח לעיתון ניו יורק הרלד על אודות המפכה הבולשיביקית בשנת 1917, ובמסגרת זו חשף תכתובת טלגרמות סודית שהתנהלה בין הצאר ניקולאי השני והקיסר הגרמני וילהלם השני. ברנשטיין כיסה גם את ועידת השלום בפריז בשנת 1919, וערך ראיונות עיתונאיים לאישים רבים, ובהם לב טולסטוי, ברנרד שו, אנרי ברגסון, אוגוסט רודין, ליאון טרוצקי, וודרו וילסון, חיים ויצמן ואלברט איינשטיין. עסק בתרגום ספרות מרוסית לאנגלית, ובין היתר, תרגם יצירות של לב טולסטוי, מקסים גורקי ואיוון טורגנייב. כמו כן, כתב שני מחזות שהופקו והוצגו בתיאטראות ברודוויי, וחיבר שירים וסיפורים קצרים, שחלקם נאספו עוד בספר משנת 1902 בשם "In the Gates of Israel: Stories of the Jews". בשנת 1903 גם פרסם רומן שחיבר ("Contrite Hearts"). פעל למען בחירתו של וודרו וילסון לנשיאות ארצות הברית בשנת 1912, וצידד במדיניות הגירה קלה לארצות הברית. מונה על ידי הרברט הובר כאחראי מטעם הממשל ליחסים עם אלבניה, ובמסגרת זו פעל לכריתת אמנות בין המדינות, אשר זיכו אותו בפרס מטעם זוגו הראשון, מלך אלבניה. הוא כיהן כשגריר ארצות הברית באלבניה מפברואר 1930 עד ספטמבר 1933. בעקבות פרסום כחצי מיליון עותקים של הפרוטוקולים של זקני ציון בארצות הברית בשנת 1921 על ידי הנרי פורד, פרסם ברנשטיין ספר בשם "ההיסטוריה של השקר". כמו כן, פתח בהליכים משפטיים בייצוגו של סמואל אונטרמאייר נגד פורד, אשר בסופו של דבר פרסם התנצלות על מעשהו ב-1927. ברנשטיין היה פעיל במספר ארגונים יהודיים וציוניים בארצות הברית, כגון אורט עולמי וג'וינט, וכיהן כמזכיר הועד היהודי-אמריקני וכמנהל ארגון ציוני אמריקה. נפטר במסצ'וסטס בשנת 1935. מדיה וקבצים בנושא הרמן ברנשטיין בוויקישיתוף 'ברנשטיין, הרמן', בתוך: דב ליפץ (מרכז המערכת), נתן גורן [ואחרים] (מערכת), יהדות ליטא, כרך ג, ספר א: "אישים", תל אביב: עם הספר, תשכ"ז, עמ' 130 (ספר יזכור לקהילת ליטא, בספריית העיר ניו יורק, תמונה 1328). כתבי הרמן ברנשטיין בפרויקט גוטנברג (באנגלית) הערמאן בערנשטיין (1876-1935), דף שער בספרייה הלאומית הרמן ברנשטיין, במסד הנתונים הקולנועיים IMDb (באנגלית) Books authored and translated by Herman Bernstein at Google Play Hermann Bernstein at Jewish Enclyclopedia website More about Neustadt-Schirwindt where Bernstein was born Papers at the YIVO Institute for Jewish Research In the Gates of Israel: Stories of the Jews (short stories) (New York: Taylor, 1902). Contrite Hearts (novel) (New York: A. Wessels Company, 1903). History of a Lie (New York: Ogilvie, 1921).
גיל אמיתי

גיל אמיתי (נולד ב-1 באוקטובר 1989) הוא כדורסלן עבר ישראלי ששיחק בעמדת הרכז. גובהו 1.97 מ'. אמיתי החל לשחק כדורסל בקבוצת הנוער של הפועל כפר סבא. בעונת 2008/2009 הצטרף לקבוצת בני הרצליה מליגת העל, אך מיעט לשחק. בעונה הבאה שב לקבוצת הבוגרים של הפועל כפר סבא, מהליגה הלאומית, וגם בעונה הבאה שיחק בליגה הלאומית, במ.כ. הבקעה. בעונת 2011/2012 שב לליגת העל, לקבוצת הפועל חולון, אך לאחר שזכה לדקות משחק מועטות, עבר במהלך העונה לעירוני רמת גן מהליגה הלאומית. בעונת 2012/2013 הצטרף לעירוני נס ציונה. הוא העפיל עמה לליגת העל, ושיחק בשורותיה גם בשתי העונות הבאות. בעונת 2015/2016 שיחק בשורות הפועל תל אביב. בעונת 2016/2017 חזר לעירוני נס-ציונה שהייתה בליגה הלאומית ועלה איתה לליגת העל שם . לאחר תקופה קצרה מתחילת עונת 2017/18 במדיה של עירוני נס-ציונה, החליט גיל לעזוב את עירוני נס ציונה לקבוצת מכבי אשדוד/באר טוביה במקומו של גוני יזרעאלי, בסיום אותה עונה לאחר שלא הרבה לשחק עזב אמיתי את הקבוצה וחתם באליצור נתניה מהליגה הלאומית. ב-25 ביוני 2019 חתם בקבוצת מכבי חיפה . ב-2020 חתם בקבוצה א.ס. רמת השרון מהליגה הלאומית. ב-7 בדצמבר 2022 הודיע אמיתי על פרישה בעקבות פציעה בברכו.. מדיה וקבצים בנושא גיל אמיתי בוויקישיתוף פרופיל, באתר eurobasket כפיר חודרה, ‏אירם הצטרף לר"ג, אשקלון החתימה מתאזרח, באתר ONE‏, 7 באוגוסט 2018 הודעת פרישה
דונלי

דונלי (באנגלית: Donnelly) הוא שם משפחה. האם התכוונתם ל... אלן דונלי – פוליטיקאי בריטי ג'ק דונלי – שחקן אנגלי ג'ו דונלי – פוליטיקאי אמריקאי חבר המפלגה הדמוקרטית לייזה דונלי – קריקטוריסטית וקומיקסאית אמריקאית מייקל דונלי – פקיד ממשל אמריקאי
לסקי

לסקי (Lasky) הוא שמם של מקומות יישוב שונים ושם משפחה. האם התכוונתם ל... גבי לסקי – עורכת דין ופעילה פוליטית ישראלית ג'סי לסקי – מפיק סרטים יהודי-אמריקאי, מחלוצי תעשיית הקולנוע האמריקאית ג'ק לסקי – שחקן אנגלי הרולד לסקי – כלכלן והוגה מדיני בריטי
האנגה רואה

האנגה רואה (Hanga Roa) היא העיירה הגדולה באי הפסחא, טריטוריה צ'יליאנית באוקיינוס השקט, ממוקמת בדרום-מערב האי, בשפלה שבין הרי הגעש הכבויים מאונגה טרוואקה וראנו קאו. שדרת אטאמו טקנה היא הרחוב המרכזי של העיירה, וממוקמים בו בתי מלון, מסעדות, וחנויות. בעיירה נמצא אצטדיון הכדורגל של הקבוצה המקומית; CF ראפה נוי, ובו 2,500 מושבים. על פי מפקד האוכלוסין שנערך בשנת 2002 התגוררו בעיירה 3,304 תושבים, שהם 87% מאוכלוסיית האי כולו. צ'ילה שכבשה את האי בשנת 1888, גירשה את התושבים המקומיים מאדמותיהם וריכזה אותם בעיירה. שאר שטח האי הוחכר לתאגיד גידול הכבשים הסקוטי-צ'יליאני; ויליאמסון-בלפור, והכניסה לשטחים אלו נאסרה לבני ראפה-נוי המקומיים. בשנת 1914 הייתה אוכלוסיית העיירה כ-250 תושבים. חברת ויליאמסון-בלפור הפסיקה את פעילותה בשנת 1953, בעקבות השינויים במסחר העולמי לאחר מלחמת העולם השנייה. מלבד התושבים המועסקים בתעשיית התיירות, מתפרנסים תושבי העיירה מדיג, חקלאות וממגזר השירותים. מספר משרדים ממשלתיים ובהם של חיל הים הצ'יליאני שוכנים בעיירה. נמל התעופה הבינלאומי מאטאוורי הוא שדה התעופה היחידי באי, חברת התעופה LAN איירליינס מפעילה טיסות סדירות לסנטיאגו ולפפאטה שבפולינזיה הצרפתית. חברת התעופה הפרואנית LAN פרו, מפעילה טיסות עונתיות ללימה. מדיה וקבצים בנושא האנגה רואה בוויקישיתוף האנגה רואה, באתר אנציקלופדיה בריטניקה (באנגלית) סיימון רומרו, הניו יורק טיימס, כבוד מול אוכל, באתר הארץ, 24 באוקטובר 2012
איתי שגב (כדורסלן)

איתי שגב (נולד ב-15 ביוני 1995) הוא כדורסלן ישראלי, המשחק בנבחרת ישראל בכדורסל בעמדות הפאוור פורוורד והסנטר בעירוני נס ציונה. איתי שגב נולד וגדל בכפר תבור. בנעוריו שיחק כדורסל בהפועל עמק יזרעאל. בתקופת לימודיו בתיכון עבר לאקדמיה למצוינות בספורט במכון וינגייט שם למד שנתיים. ביוני 2024 נישא שגב ליעל ב-2012 הצטרף שגב למכבי תל אביב וחתם על חוזה ארוך טווח. הוא היה שחקן מוביל בקבוצת הנוער שלה וחבר בסגל הקבוצה הבוגרת אך זכה לדקות משחק מועטות. בעונת 2013/2014 הושאל להפועל חולון. בעונת 2014/2015 הושאל להפועל גלבוע גליל, הוא רשם ממוצע של 5.3 נקודות ו-3.9 ריבאונדים למשחק. בעונת 2015/2016 חזר לשחק במכבי תל אביב, הוא סיים את העונה עם ממוצע של 5.2 נקודות ו-4.7 ריבאונדים למשחק ונבחר לשחקן המשתפר בליגה. בתום העונה מימשה הקבוצה את האופציה להשארתו בקבוצה לשנתיים נוספות. לקראת עונת 2017/18 מונה להיות הקפטן של הקבוצה. ב-22 בינואר 2018 הוא הודח מתפקיד זה לאחר שביקש לעזוב את הקבוצה מספר פעמים, בשל חוסר בדקות משחק. ב-26 ביוני 2018 חתם לעונה אחת במכבי ראשון לציון עם אופציה לעונה נוספת בקבוצה. ב-15 ביולי 2019 חתם בעירוני נהריה לעונה אחת. ב-22 ביוני 2020, במשחק מול הפועל גלבוע גליל, קלע שגב שיא קריירה של 19 נקודות. ביוני 2020 חתם בגראבלין הצרפתית לעונת 2020-2021. ב-9 ביולי 2021, חזר לישראל וחתם לשנתיים בהפועל ירושלים. בעונת 2022/23 מונה לקפטן הקבוצה. ב-9 ביולי 2023, עזב את ירושלים וחתם בעירוני נס ציונה לשנתיים. שגב היה חבר בסגל נבחרת ישראל עד גיל 16 שהשתתפה באליפות אירופה דרג ב' ב-2011. שגב היה בסגל הנבחרת עד גיל 18 באליפויות אירופה דרג ב' ב-2012 וב-2013. בשנת 2014 הצטרף לנבחרת העתודה ושיחק עמה באליפות אירופה עד גיל 20 בה סיימה במקום השביעי. הוא רשם באליפות ממוצע של 6.3 נקודות ו-5 ריבאונדים למשחק. ב-2015 היה חבר בסגל נבחרת העתודה לאליפות אירופה עד גיל 20 שנערכת באיטליה ורשם 7.1 נקודות ו-6.7 ריבאונדים בממוצע למשחק. ביוני 2016 זומן לסגל הנבחרת הבוגרת. אליפות המדינה (1): (2018) גביע המדינה (3): (2012/2013, 2015/2016, 2016/2017) גביע ווינר (2): (2012/2013, 2015/2016) גביע המדינה: 2022/23 פרופיל, באתר eurobasket פרופיל, באתר פיב"א פרופיל, באתר היורוליג איתי שגב, באתר מנהלת הליגה יצחק ויסהוף, איתי שגב: "יש הרבה דמיון בין מכבי לחולון", באתר nrg‏, 14 באוקטובר 2013 ורד כהן‏, מי שלא קלט אותו במכבי, יקבל אותו ב-NBA?: על איתי שגב, הכישרון המבוזבז של מכבי תל אביב, באתר וואלה, 16 במאי 2013 עירד צפריר, איתי שגב: "אמרתי 'וואי, איזה כיף הולך להיות' ובסוף סיימתי בבית חולים", באתר הארץ, 5 במרץ 2015 אור שקדי, ורד כהן‏, טבק: "מאמן יכול להיות מפוטר בכל מצב, צריך להתמודד עם זה", באתר וואלה, 3 ביוני 2016 דובי פיק, ‏איתי שגב צפוי להיות הקפטן הבא של מכבי ת"א, באתר ONE‏, 13 בספטמבר 2017 אפרת עמורבן, איתי שגב הודח מתפקיד קפטן מכבי ת"א, באתר ynet, 22 בינואר 2018 אור שקדי‏, עוזב את מכבי תל אביב: איתי שגב סגר את תנאיו במכבי ראשון לציון, באתר וואלה, 24 ביוני 2018 אהרל'ה ויסברג‏, ישראלי ראשון בקו הקדמי: איתי שגב חתם בעירוני נהריה, באתר וואלה, 15 ביולי 2019 יוצא לאירופה: איתי שגב חתם בגראבלין-דנקרק הצרפתית, באתר וואלה, 8 ביוני 2020 חוזר מצרפת: איתי שגב חתם בירושלים, באתר מנהלת ליגת העל בכדורסל, ‏11 ביולי 2021 איתי שגב, באתר האליפות
ג'ונתן שו

ג'ונתן דייוויד שו (באנגלית: Jonathan David Shaw; נולד ב-22 בנובמבר 1957) הוא מייג'ור גנרל לשעבר בריטי יוצא הצבא הבריטי אשר שימש כעוזר ראש מטה ההגנה לסוגיות מניעת הפצת נשק גרעיני, כימי, ביולוגי ולוחמת סייבר. שו למד באוניברסיטת אוקספורד. הוא התגייס לצבא הבריטי בשנת 1981 והתנדב להרגימנט המוצנח. שו לחם במלחמת פוקלנד כמפקד מחלקה בגדוד ה-3 של הרגימנט המוצנח. לאחר המלחמה מילא מספר תפקידי מטה ופיקוד ברגימנט המוצנח ולקח חלק בפעילות מבצעית בלחימה בצפון אירלנד. שו השתלם במכללה לפיקוד ולמטה בקמברלי ובשנת 1997 שימש כמפקד הגדוד ה-2 ברגימנט המוצנח. בשנת 2000 מונה למפקד החטיבה הממוכנת ה-12 ולאחר מכן פיקד על חטיבה רב-לאומית במלחמת קוסובו. בשנת 2003 מונה למפקד דירקטוריון הכוחות המיוחדים של הממלכה המאוחדת במקום גראהם לאמב. בשנת 2006 מונה למפקד הדיוויזיה הרב-לאומית בעיראק. לאחר מכן מונה לראש מטה מפקדת צבא היבשה הבריטי. שו מילא מספר תפקידי מטה נוספים ובשנת 2011 מונה לעוזר ראש מטה ההגנה לסוגיות מניעת הפצת נשק גרעיני, כימי, ביולוגי ולוחמת סייבר שו פרש מן הצבא בשנת 2012. ביוגרפיה של ג'ונתן שו, באתר "paradata". יוסי הטוני, ‏גנרל (מיל') ג'ונתן שו, לשעבר אחראי הסייבר בבריטניה: "האתגר – לגרום לעולם להבין שצריך הגנת רשת", באתר "אנשים ומחשבים", 11 ביולי 2013.
גיבתון סוואנה

גיבתון סוואנה (שם מדעי: Passerculus sandwichensis) הוא מין של גיבתון אמריקאי קטן והמין היחיד בסוגו. השם לא נגזר מסוואנה אפריקנית אלא מהעיר סוואנה שבמדינת ג'ורג'יה, ארצות הברית, שם נחקר לראשונה. ייתכן שהוא שייך למשפחת הפסרליים הקרובה לגבתוניים. הגיבתון חי באלסקה, קנדה, החופים הצפוניים והמרכזיים של ארצות הברית, וכן במקסיקו וגואטמלה, שם הם נודדים בקיץ לדרום ארצות הברית. הם נדירים מאוד באירופה. לגיבתון סוואנה ישנם 9 תת-מינים: P. s. labradorius P. s. oblitus P. s. savanna P. s. sandwichensis P. s. anthinus P. s. brooksi P. s. alaudinus P. s. nevadensis P. s. brunnescens תת-המינים שונים מאוד ומפתחים אוכלוסיות מקומיות ייחודיות לאזור מחייתם והם נבדלים בעיקר בגודלם, כהותם וצורת הפנים. הגיבתונים שוקלים 15–29 גרם ואורכם 11–17 ס"מ. מוטת כנפיהם מגיעה לאורך 18–25 ס"מ. הם חומים בהירים מעט בכנפיים, בטנם לבנה ומנוקדת, מקורם צר וקטן והעיניים תחומות בפס צהוב העובר על ראשם ומתחתיו אזור חום בהיר יותר. הגיבתונים מחפשים מזון בשטחים פתוחים ובשיחים נמוכים שונים. הם אוכלים בעיקר זרעים וגם חרקים ופרוקי רגליים, בעיקר בעונת הבקיעה כשהגוזלים צריכים חלבונים. הם חיים בקבוצות קטנות, אך בעונת הנדידה דרומה מתקבצים בלהקות. מדיה וקבצים בנושא גיבתון סוואנה בוויקישיתוף גיבתון סוואנה, באתר ITIS (באנגלית) גיבתון סוואנה, באתר NCBI (באנגלית) גיבתון סוואנה, באתר Animal Diversity Web (באנגלית) גיבתון סוואנה, באתר האנציקלופדיה של החיים (באנגלית) גיבתון סוואנה, באתר Internet Bird Collection (באנגלית) גיבתון סוואנה, באתר GBIF (באנגלית) גיבתון סוואנה באתר הרשימה האדומה של IUCN ערך זה הוא קצרמר בנושא עופות. אתם מוזמנים לתרום לוויקיפדיה ולהרחיב אותו.
קזלו רודה (מחוז משנה)

קזלו רודה (בליטאית: Kazlų Rūdos savivaldybė, ‏האזנה‏Ⓘ‏) הוא אחד מ-60 מחוזות משנה של ליטא. מחוז המשנה נמצא בשטח סובאלקיה ההיסטורית ומבחינה מנהלית הוא מחוז משנה של מחוז מריאמפולה. מחוז-משנה קזלו רודה משתרע על פני 555 קמ"ר, ואוכלוסייתו מנתה בשנת 2014, 12,638 תושבים. העיירה קזלו רודה היא הגדולה ביותר במחוז-המשנה, ומשמשת כמרכז המנהלי שלו. מחוז-משנה קזלו רודה הוקם בשנת 1999 במסגרת רפורמה בחלוקה המנהלית של ליטא שנערכה באותה שנה, והוא מורכב משטחים היסטוריים של מחוזות משנה אחרים: חלק מצפון מריאמפולה וחלק מדרום-מזרח שאקי. מספר תושבי מחוז-המשנה קזלו רודה נמצא בירידה מתמדת מאז הקמתו: ב-2001 נמנו בו 14,937 איש; ב-2005 נמנו בו 14,620 איש; ב-2011 נמנו בו 13,221 איש; ב-2012 נמנו בו 13,034 איש; ב-2013 נמנו בו 12,738 איש; וב-2014 נמנו בו 12,638 איש. במחוז המשנה עיירה גדולה אחת: עיירת המחוז קזלו רודה, עיירת שוק (מרכז כפרי) בשם יורי (Jūrė), ו-182 כפרים קטנים וחוות. מדיה וקבצים בנושא קזלו רודה בוויקישיתוף אתר האינטרנט הרשמי של קזלו רודה (בליטאית) נתונים על מחוז-המשנה באתר ממשלתי ליטאי (באנגלית)
משפחת שוברט

משפחת שוברט (באנגלית: Shubert family) הייתה משפחה יהודית-אמריקאית מניו יורק, שבניה היו ממייסדי תיאטראות ברודוויי. רוב בני המשפחה נולדו בעיירה נוישטאט-שירווינט (ברוסית: Владиславов; בגרמנית: Neustadt-Schirwindt) שבמחוז שאקי בליטא, ובשנת 1882 החליט אבי המשפחה, דוד, להגר לארצות הברית. בשנת 1900 הקימו שלושת בניו של דוד, לוי ("לי", 1871–1953), שמואל ("סאם", 1878–1905) ויעקב ("ג'ייקוב", 1879–1963), חברה שמטרתה לשבור את המונופול שהיה קיים באותה עת בתחום התיאטראות בניו יורק, שהוחזקו והופעלו בשליטה משותפת של מארק קלו, אל היימן, סמואל ניקסון, פרד צימרמן, אברהם ארלנגר וצ'ארלס פרוהמן. בין החזקותיהם של האחים היו "Winter Garden Theatre" ,"Sam S. Shubert Theatre" ו- "Imperial Theatres". עד שנת 1924 החזיקו האחים 86 תיאטראות בארצות הברית, ועד שנת 1953 הפיקו כ- 600 מחזות. נכון לשנת 2009 מחזיק "ארגון שוברט" 17 אולמות תיאטרון בברודוויי, וכן אולמות בבוסטון ובפילדלפיה. Jerry Stagg (1968, 1969). The Brothers Shubert. Ballantine Books (mass market paperback), ISBN 978-0-345-21789-9 מדיה וקבצים בנושא משפחת שוברט בוויקישיתוף אתר האינטרנט הרשמי של משפחת שוברט משפחת שוברט, באתר אנציקלופדיה בריטניקה (באנגלית) בו בני המשפחה וחברותיהם באתר IBDB
גיבתון השלג

גיבתון השלג (שם מדעי: Plectrophenax nivalis) הוא מין של ציפור שיר קטנה ממשפחת הגיבתוניים או ממשפחת הקלקרידיים, החי כמעט לגמרי באזור הארקטי, אם כי הם גם חיים גם על כמה הרים מושלגים מחוץ לאזור הארקטי. התפוצה של הגיבתון היא באזורים צפוניים לאורך אירואסיה ואמריקה הצפונית. עם זאת נצפה פרט תועה בישראל לחופי עכו. פרט זה נטרף לאחר מספר ימים בידי בז מצוי. זהו מין גדול יחסית לגיבתון: אורכו 15-18 ס"מ, מוטת כנפיו 32-38 ס"מ ומשקלו 26-50 גרם. סימן זיהויו הבולט הוא צבעיו הלבנים למעט המקור הכתום, הראש האפור והכנפיים השחורות המנוקדות בלבן. הנקבות מזכירות גם צבע של דרורים בכנפיהם. הגיבתונים חיים בעיקר באזור הטונדרה וערבות דומות וגם בביצות קרות ללא עצים ובהרים מושלגים. מזונם הוא זרעים וגם חרקים ופרוקי רגליים בקיץ בעונת הרבייה. מצב תפוצתם טוב והם אינם נמצאים בסכנת הכחדה כלשהי. לגיבתון הסוואנה ישנם 4 תת-מינים: Plectrophenax nivalis nivalis Plectrophenax nivalis insulae Plectrophenax nivalis vlasowae Plectrophenax nivalis townsendi מדיה וקבצים בנושא גיבתון השלג בוויקישיתוף גיבתון השלג, באתר ITIS (באנגלית) גיבתון השלג, באתר NCBI (באנגלית) גיבתון השלג, בבסיס הנתונים ARKive (באנגלית) גיבתון השלג, באתר Internet Bird Collection (באנגלית) גיבתון השלג, באתר GBIF (באנגלית) גיבתון השלג באתר הרשימה האדומה של IUCN